《绕佛阁 题雷约轩》
清代·赵芬

鹤林净土。香界结社，裙屐吟侣。三□东浒。欲疑遁迹、庐岑远公住。

粥鱼虾鼓。金粟影里，尘劫重数。瑶盏频注。笑它爱酒，柴桑唤难去。

忆昔弁峰顶，舌涌青莲留法炬。闻说俊游、携筇曾久伫。

想约践嬉春，来几新雨。世闻今古。问白业因缘，残衲能诉。

更浮图、一铃幽语。

作者简介：赵芬，字仪姞，一字子逸，号次鸿，晚号善约老人，上海人。户部侍郎赵秉冲女，批验大使乌程汪延泽继室，日桢母。工诗词，有《滤月轩集》。